Veïns i veïnes de Burjassot ixen “per la salut…pas a pas”
2025-07-24

Des de fa aproximadament un any, un grup 40 persones es reuneixen voluntàriament, dues vegades per setmana, per a realitzar exercici físic en l’entorn verd del Parc de la Granja de Burjassot.

Però aquesta multitudinària pràctica saludable que segueixen ciutadans i ciutadanes del municipi, setmana a setmana, es va gestar en les consultes d’atenció primària del Centre de Salut I de la localitat, quan un grup de professionals va decidir posar-se a la feina per a aconseguir que població adulta, amb vida sedentària, aconseguira calçar-se les sabatilles i descobrir així els beneficis, a nivell físic i mental, que comporta l’exercici físic, per suau que aquest siga.

Va ser així com es va gestar el programa “Per la salut…pas a pas (Grup de passejos saludables”) el mes de febrer de 2018. Els principals objectius inicials d’aquest programa passaven per informar la població susceptible de seguir el programa sobre els beneficis de la pràctica regular d’exercici físic; analitzar els motius que impedeixen la pràctica d’exercici físic de forma regular, incorporar l’exercici a la rutina diària i, finalment, estimular i afavorir la formació d’un “Grup de passejos saludables” per a així, promoure també, al mateix temps que es practica exercici, la socialització d’aquestes persones per a afrontar els possibles problemes associats a l’envelliment.

Així, progressivament, i a través de les consultes amb els metges de capçalera, es va anar captant a persones que podien beneficiar-se d’aquest programa, posant l’accent sobretot en gent gran que, per regla general, no participa en altres activitats municipals o privades relacionades amb l’esport i que, a més, precisa d’un incentiu en el seu temps per a la socialització.

“El resultat no ha pogut ser més positiu”, segons Asunción Garibo, infermera del Centre de Salut i una de les promotores del programa “Per la salut…pas a pas” qui, setmanalment, acudeix a la Granja per a dinamitzar aquests grups d’exercici i passejos saludables. Molt satisfeta, explicava a l’alcalde, Rafa García i al regidor d’Esports Manuel Pérez Menero que “hem passat de ser deu o dotze, a ser, un any després, prop de quaranta persones. Es va establir que, tots els dimarts, a les 10 del matí, eixiria el grup des de la porta del Centre de Salut cap al Parc de la Granja, on es realitzen xicotets exercicis de calfament inicials i estiraments finals i un passeig pel jardí, amb una duració aproximada de 30-40 minuts, tot això supervisat per personal d’infermeria”.

Des que es va posar en marxa el programa, al febrer de 2018, s’ha realitzat l’activitat setmanalment, a excepció dels mesos de juliol i agost. Una vegada format el primer grup, el mateix ha anat creixent de forma espontània i, poc després de començar el programa, la implicació i motivació del grup va ser tal que, a més de participar en el passeig dels dimarts, van començar a reunir-se de manera autònoma els dijous.

Paral·lelament a aquestes quedades saludables, en el Centre de Salut s’han organitzat dues exposicions fotogràfiques que, sota el lema “Caminem per la nostra salut”, mostren gràficament els beneficis que aquests passejos estan reportant als ciutadans i ciutadanes que acudeixen setmanalment al programa, els qui a més, manifesten sentir-se molt millor a tots els nivells. A més, sentint al cap d’un any que pertanyen a un grup, els membres del programa s’han confeccionat unes cridaneres samarretes de color fúcsia amb el lema “Per la salut, pas a pas”.

Asunción Garibo apuntava que “esperem que el nombre de participants vaja en augment i que aquests passejos setmanals aconseguisquen que, a poc a poc i pas a pas, la gent incorpore l’activitat física a la seua vida diària”.

Les persones interessades poden acudir, els dimarts i els dijous a les 10 h, a la font del Parc de la Granja.